**Standardiseeritud ühikuhinna analüüs ning rakendamise metoodika elamute liitumiseks kaugküttevõrguga või tahkel kütusel põhineva kütteseadme uuendamiseks**

Kliimaministeerium koostöös Ettevõtluse ja Innovatsiooni SA-ga on koostanud Vabariigi Valitsuse 12.05.2022 määruse nr 55 „Perioodi 2021–2027 struktuuritoetusest hüvitatavate kulude abikõlblikuks lugemise, toetuse maksmise ning finantskorrektsioonide tegemise tingimused ja kord“ (edaspidi ühendmäärus) § 19 lg 1 alusel analüüsi, et arvestada välja standardiseeritud ühikuhind toetuse andmiseks. Metoodika kohaldub perioodi 2021–2027 meetmele nr 21.2.1.4, mis on aluseks kliimaministri määruse „Elamute liitumise kaugküttevõrkudega või tahkel kütusel põhineva kütteseadme uuendamise toetuse andmise tingimused ja kord perioodil 2021–2027“ (edaspidi TAT) lihtsustatud kuluhüvitamise viisi rakendamiseks. Toetust antakse Euroopa Regionaalarengu Fondist (ERF).

## Sissejuhatus

Toetuse andmise eesmärk on tiheasustuspiirkondades lokaalse õhusaaste probleemi lahendamine ja kasvuhoonegaaside summaarse heitkoguse vähendamine. Meetme raames antakse toetust eraisikule elamute tahkel (puit, kivisüsi) kütusel põhineva kütteseadme (sh katelseadme) uuendamiseks ja väljavahetamiseks. Toetatavad tegevused on järgmistes kulukategooriates.

(1) Toetatakse kütteseadme vahetamist ja uuendamist:

1) õhk-vesi soojuspumba soetamist koos paigaldusega;

2) maasoojuspumba soetamist koos paigaldusega;

3) pelleti- või halupuidukatla soetamist koos paigaldamisega;

4) kütteseadme uuendamisel ahju või pliidi soetamine koos paigaldamisega ning ahju või pliidi ehitamine;

5) radiaatorite, sealhulgas torustiku ja armatuuri soetamist koos paigaldamisega uue kütteseadme paigaldamisel või kaugküttevõrguga liitumisel;

6) põrandkütte soetamist ja paigaldust uue küttesüsteemi paigaldamisel või kaugküttevõrguga liitumisel;

7) moodulkorstna soetust ja paigaldust või uue korstnasüsteemi ehitust või olemasoleva korstnasüsteemi renoveerimist koos korstnahülsi paigaldusega tahkekütuse katla, ahju või pliidi ehitamisel.

(2) Toetatakse kaugküttevõrguga liitumiseks vajaliku torustiku, kaevetööde tegemist soojusvõrguni ja soojussõlme rajamist, liitumistasusid ja ehitusprojekti koostamisega seotud kulusid.

Toetus ei ole riigiabi.

Eespool nimetatud tegevused on vajalikud selleks, et uuendada olemasolevaid kohtkütteseadmeid, millega paraneb elamute kütteseadmete kvaliteet, ja parandada õhu kvaliteeti. Tahkel kütusel põhinev kohtkütteseade oli eelmisel sajandil kõige levinum kütteallikas Eestis ning on praegugi paljudes majapidamistes primaarne kütteallikas. Eestis küttesüsteemidele ja kliimaseadmetele rakendatavate energiatõhususe meetmete analüüsi[[1]](#footnote-2) andmetel on enne 2010. aastat kasutusele võetud 184 000 üksikelamu hulgas, mille puhul on küttesüsteemi liik ehitisregistris märgitud, peamine kütteallikas ahiküte. Hoonete arvu alusel on ahiküte 71% üksikelamutest. Lokaalne keskküte (katel) on u 30 000 elamul, mis arvuliselt moodustab 16% üksikelamute kogumahust. Määruse kehtestamise hetkel oli toetatav kütteseade enne 2010. aastat ehitatud elamus. Edaspidi see piirang lõpetatakse. Muudatuse eesmärk on toetuse laiendamine hilisema ehitamise ajaga elamutele, kuna kütteseadme vanus ning seisukord ei ole elamu ehitamise ajaga seotud. Vanemal elamul võib olla heas korras kütteseade ning uuemal elamul võib olla halvas seisukorras vältimatult uuendamist vajav kütteseade. Toetatavad on elamu küttesüsteemi parendavad tegevused.

Üksikelamute kütteallikate jaotus hoonete arvu alusel.

Kuigi ahiküte on ehitisregistris märgitud kui üksikelamute peamine kütteallikas, on ahikütte osakaal ajas vähenenud. Pärast 2000. aastat on ahiküttest enam paigaldatud katlaid ja soojuspumpasid. Ehitisregistris ei kajastata ka kõiki hoonetes tehtud ümberehitustöid. Võib eeldada, et paljudes algselt ahiküttega üksikelamutes on kas ahiküte asendatud või on ahiküttele lisaks paigaldatud soojuspump või katel.

Võrreldes teiste tänapäevaste küttesüsteemidega on selliseid küttesüsteeme odav ehitada ning ülal pidada. Sellele vaatamata on kohtkütte piirkondades ahjude kütmisel väga suur mõju selle piirkonna inimeste tervisele ning õhu kvaliteedile. Peamised kohtküttest pärinevad saasteained, mille tasemed kütteperioodil märgatavalt tõusevad, on peenosakesed ja benso(a)püreen (BaP).

Arvestades Eesti pikka kütteperioodi, mis kestab keskmiselt 6-7 kuud, on selliste saasteainete mõju inimeste tervisele märkimisväärne. Kõige enim mõjutatud on tihedalt asustatud piirkondade elanikud, kus elamute kütteallikaks on fossiil- või puitkütusel põhinev kohtkütteseade.

Väga suur roll õhu kvaliteedi paranemisel probleemsetes piirkondades oleks kaugküttele üleminek. Katlamajadel on põlemisprotsess paremini optimeeritud kui lokaalsetes kohtkütteseadmetes ning saasteained rohkem hajutatud. Paraku ei ole võimalik kõikidel elamutel kaugküttega liituda, kuna piirkonnas võib puududa vastav võrk või on piiratud selle võimalused kõiki soojaga varustada. Selleks, et ahiküttega majades vähendada saasteainete kontsentratsiooni õhus, on võimalik vahetada tahkel kütusel kütteseade uuema efektiivsema kütteseadme vastu.

Toetatav tegevus aitab saavutada ka „Eesti 2035“ tegevuskava majandus- ja kliimavaldkonna eesmärki ja mõõdikut „taastuvenergia osakaalu tõstmine energia summaarses lõpptarbimises“. Toetatav tegevus panustab muu hulgas ka rahva kestlikkuse, tervise ja sotsiaalkaitse valdkonna eesmärki, kujundades elukeskkonda ning inimeste hoiakuid ja käitumist tervist ja keskkonda hoidvaks ning vähendades riskikäitumist.

Meetme tegevuse „Elamute liitumine kaugküttevõrkudega või tahkel kütusel põhineva kütteseadme uuendamine“ tulemusnäitaja on 2350 elamut. Elamutena on mõeldud elamut ehk üksikelamut, ridaelamut või kaksikelamu sektsiooni, kahe korteriga elamut või ridaelamut.

Arvestades võimalike taotlejate suurt hulka, on rahastamistaotluste hindamise töökoormuse vähendamiseks ainuvõimalik lahendus toetuse andmine standardiseeritud ühikhinna alusel (ühendmääruse § 19 lõike 1 kohaselt võib toetuse andmise tingimuste määruses (edaspidi TAT) näha ette kulude hüvitamist standardiseeritud ühikuhinna alusel Euroopa Parlamendi ja nõukogu määruse (EL) nr 2021/1060 artikli 53 lõike 3 järgi ja kindlasummalise maksena).

Meetmest kuuluvad kulud hüvitamisele ainult lihtsustatud kuluhüvitamisviiside alusel ühendmääruse §-des 18–20 sätestatud põhimõtete kohaselt. Ükski kuluartikkel ei ole hüvitatav topelt.

## Toetatav tegevus

Toetust antakse elamu tahkel kütusel põhineva kütteseadme paigaldamiseks või uuendamiseks. Lisaks antakse toetust ka kaugküttevõrguga liitumiseks. Nõuded toetuse saamiseks on kehtestatud TAT-s.

(1) Toetatakse kütteseadme vahetamist ja uuendamist:

1) õhk-vesi soojuspumba soetamist koos paigaldusega;

2) maasoojuspumba soetamist koos paigaldusega;

3) pelleti- või halupuidukatla soetamist koos paigaldamisega;

4) kütteseadme uuendamisel ahju või pliidi soetamine koos paigaldamisega ning ahju või pliidi ehitamine;

5) radiaatorite, sealhulgas torustiku ja armatuuri soetamist koos paigaldamisega uue kütteseadme paigaldamisel või kaugküttega liitumisel;

6) põrandkütte soetamist ja paigaldust uue kütteseadme paigaldamisel või kaugküttega liitumisel;

7) moodulkorstna soetust ja paigaldust või uue korstnasüsteemi ehitust või olemasoleva korstnasüsteemi renoveerimist koos korstnahülsi paigaldusega tahkekütuse katla, ahju või pliidi ehitamisel.

(2) Toetatakse kaugküttevõrguga liitumiseks vajaliku torustiku, kaevetööde tegemist soojusvõrguni ja soojussõlme rajamist, liitumistasusid ja ehitusprojektiga seotud kulusid.

Taotlustele on TAT-s seatud järgmised piirangud:

* Elamu paikneb TATis märgitud tiheasustuspiirkonnas.
* Soojuspumba paigaldamisel peab soojuspumba tootemärgise kütmise sesoonne energiatõhususklass olema vähemalt A++.
* Paigaldatava tsentraalse küttesüsteemi puhul peab süsteem olema igas ruumis reguleeritav, radiaatoritele ja elu- ja magamistubade põrandkütte kontuuridele tuleb paigaldada termostaadid.
* Tahkel kütusel põhineva kohtkütteseadme vahetamisel peab uue tootja toodetud kütteseadme energiatõhususklass olema vähemalt A+ ning see peab vastama ökodisaini direktiivi nõuetele. Tootja toodetud kütteseadme peab paigaldama vastaval alal tegutsev ettevõte.
* Põrandkütte paigaldamisel toetatakse ainult põrandkütte kollektorite (torustike) ja sellega seotud toruarmatuuri paigaldust. Põranda konstruktsioonidega seotud ehitustöid (betoonivalu, soojustamine jms) ning siseviimistlust ei toetata.
* Korstnasüsteemide , ahjude või pliitide ehitamiselpeavad olema järgitud standardi EVS-EN-15544, EVS-EN 15250 või mõne muu samaväärse rahvusvahelise või Euroopa standardiorganisatsiooni standardi nõuded. Need peab olema ehitanud ja paigaldanud vastava kutsetunnistusega pottsepp.
* Toetatakse olemasolevate ahjude asemel uute ahjude ehitamist või paigaldamist. Samuti toetatakse olemasolevate ahjude rekonstrueerimist, olemasoleva ahju standardiga EVS-EN15544 või mõne muu samaväärse rahvusvahelise või Euroopa standardiorganisatsiooni standardi vastavusse viimine eeldab olemasoleva ahju suures mahus maha lõhkumist ja uuesti üles ehitamist, taaskasutades välispinnal kasutuskõlblikke detaile vanast ahjust. Olemasolevate ahjude remonti ei toetata.
* Kuna tahkel kütusel põhinev küttesüsteem peab vastama ka tuleohutuse standardile EVS 8123:2018 või mõnele muule samaväärsele rahvusvahelisele või Euroopa standardiorganisatsiooni standardile, tuleb vajaduse korral viia ka korstnasüsteem nõuetega vastavusse.
* Küttesüsteemi vahetamisel peab vana tahkel kütusel põhineva küttesüsteemi eemaldama või uuendama. Näiteks, kui elamus on vana ahi, siis pärast uue küttesüsteemi paigaldamist (üksikelamutes kõige sagedamini soojuspump) ehitatakse ka uus ahi. Kriisivalmiduse seisukohalt on alternatiivsete kütmisvõimaluste olemasolu väga oluline.

## Toetuse saajad

Toetuse saajad on eraisikud. Toetuse saamiseks peab taotleja elamu olema ehitatud õiguslikul alusel (nt väljastatud ehitus- või kasutusluba või on võimalik tõendada muul viisil) ning kasutusele võetud. Selle kasutamise otstarbena peab ehitisregistrisse olema kantud üksikelamu, ridaelamu või kaksikelamu sektsioon, kahe korteriga elamu või ridaelamu.

## Toetussumma kujundamine

Määruse „Elamute liitumise kaugküttevõrkudega või tahkel kütusel põhineva kütteseadme uuendamise toetuse andmise tingimused ja kord perioodil 2021–2027“ raames toetatavad tegevused on olnud toetavad ka varasemate väikeelamute rekonstrueerimistoetuste voorude kaudu. Ühikuhinna alusmetoodika koostamisel võeti arvesse KredExi varem rakendatud meetmest „Väikeelamute rekonstrueerimistoetus 2022“ toetuse taotlemisel taotlustega koos esitatud hinnapakkumised. Arvestades 2021. aasta lõpus ja 2022. aastal toimunud hinnatõusu, on ühikuhinna alusmetoodika koostamisel arvestatud ainult 2022. aasta taotlusvoorus esitatud hinnapakkumistega. Statistikaameti andmetel tõusis ehitushinnaindeks 2022. a võrreldes 2021. a keskmisega 17,8% (https://www.stat.ee/et/uudised/ehitushinnad-kasvasid-eelmisel-aastal-178). Eelnevat arvesse võttes ei ole varasemate aastate taotlusvoorude hinnapakkumisi tööde maksumuste analüüsis kasutatud, kuna see muudab oluliselt ühikuhindasid.

## Taotluses ühikuhinna määratlemine ja info esitamine

TAT-s on sätestatud toetatavad tegevused, toetuse suurus ja osakaal abikõlblikest kuludest ning toetuse väljamaksmise tingimused. Rahastamistaotlus peab sisaldama selle tegevuse kirjeldust, milleks toetust soovitakse. Taotleja esitab koos taotlusega TAT-s nõutud dokumendid.

Taotlusele lisatud materjalide põhjal kontrollib rakendusüksus planeeritava ehitustöö mahtu, mille alusel määratakse ühikuhinna tabelist toetuse suurus.

**1.5.1** **Standardiseeritud ühikuhind**

Standardiseeritud ühikuhind määratakse kütteseadme uuendamisega seotud kululiikidele, mille puhul on tehtavate tööde maht taotlejate puhul samalaadne. Standardiseeritud ühikuhind on määratud analüüsi punktis 1.2 kirjeldatud toetatavatele tegevustele.

(1) Toetatakse järgmiste kütteseadmete uuendamist ja vahetamist:

1) õhk-vesi soojuspumba soetamine koos paigaldusega;

2) maasoojuspumba soetamine koos paigaldusega;

3) pelleti- või halupuidukatla soetamine koos paigaldusega;

4) kütteseadme uuendamisel ahju soetamine koos paigaldamisega ja ahju ehitamine;

5) radiaatorite, sealhulgas torustiku ja armatuuri soetamine koos paigaldamisega uue kütteseadme paigaldamisel või kaugküttevõrguga liitumisel;

6) põrandkütte soetamine ja paigaldus uue kütteseadme paigaldamisel või kaugküttevõrguga liitumisel;

7) moodulkorstna soetamine ja paigaldamine või uue korstnasüsteemi ehitamine või olemasoleva korstnasüsteemi renoveerimine koos korstnahülsi paigaldusega tahkekütuse katla, ahju ehitamisel.

Toetuse suurus on planeeritud tiheasustuspiirkonna järgi ning see kehtestatakse kliimaministri määruses „Elamute liitumise kaugküttevõrkudega või tahkel kütusel põhineva kütteseadme uuendamise toetuse andmise tingimused ja kord perioodil 2021–2027“.

Kulud on hüvitatavad ainult lihtsustatud kulumudeli alusel.

Kulumudel 2022. a hinnamääratluse alusel, võttes arvesse ajaperioodil 2022. a tehtud pakkumisi. Varasemate aastate pakkumiste arvestamine ei ole asjakohane, sest hindades on toimunud oluline muutus.

|  |  |  |
| --- | --- | --- |
| Hinnad sisaldavad käibemaksu, mis on toetuse saajale abikõlblik kulu, kuna eraisik ei ole käibemaksukohuslane, siis puudub isikul võimalus käibemaksu antud skeemis tagasi taotleda. Ühikuhind (*unit cost*) Kulukategooria element- Kütteseadme uuendamine | Lisainfo | Ühiku kogumaksumus, € |
| 1.Õhk-vesi soojuspump | Sisaldab seadme, paigalduse, ühendamise kulu. | 9 600 |
| 2.Maasoojuspump | Sisaldab seadme, paigalduse, ühendamise kulu. | 14 100 |
| 3.Pelleti- või halupuidukatel | Sisaldab seadme, paigalduse, ühendamise kulu. | 8900 |
| 4.Ahi  | Ei erista ahju tüüpi (moodulahi, pottsepa valmistatud ahi), sisaldab nii uue valmisahju ostmist/olemasoleva uuendamist, paigaldamist kui uue ahju ehitamist pottsepa poolt | 6400 |
| 5.Radiaatorid  | Radiaatori, torustiku, armatuuri ja paigalduse kulu (1 tk maksumus) uue küttesüsteemi paigaldamisel või kaugküttega liitumisel | 640 |
| 6. Põrandküte | Torustiku, armatuuri ja paigalduse kulu uue küttesüsteemi paigaldamisel või kaugküttega liitumisel (30 eurot rajatava põrandkütte ruutmeetri kohta) |  30 |
| 7. Korstnasüsteemid | Moodulkorstna soetus ja paigaldus (1 jm maksumus) | 250 |
| Renoveerimiseks koos korstnahülsi paigaldusega (1 jm maksumus) | 100 |

Toetuse määr on taotleja elamu järgi asuva tiheasustuspiirkonna järgi:

1) Tallinnas järgmistes linnaosades:

a) Pirita

b) Nõmme

c) Kesklinn

d) Kristiine

e) Põhja-Tallinn

f) Haabersti

2) Tartu

3) Viljandi

4) Pärnu

5) Rakvere

6) Kuressaare

7) Valga

8) Keila

9) Võru

10) Türi

11) Jõhvi

12) Saue

13) Paide

14) Tapa

15) Jõgeva

16) Kärdla

17) Põltsamaa

18) Elva

19) Haapsalu

20) Kiviõli

21) Otepää

22) Tõrva

23) Karksi-Nuia

24) Kilingi-Nõmme

25) Sillamäe

Võttes aluseks regionaalse arengu tegevuskava (RETK), on „Eesti 2035“ seadnud sihiks piirkondlike erinevuste vähenemise elukeskkonnaga rahulolus ning tõstab esile riigi ühe arenguvajadusena suurema kompetentsi ruumiloomes, et aidata muu hulgas piirkondades kohaneda rahvastikumuutuste ja arengu muude vajadustega. Kui 2020. aastal oli elukeskkonnaga rahul enamikes maakondades üle 80% elanikest (Saare- ja Hiiumaal üle 92%), siis Ida-Virumaal jäi rahulolu alla 70%. Väiksem rahulolu elukeskkonnaga oli maakondadest ka Põlva- ja Valgamaal. Märkimisväärseid piirkondade erinevusi esineb inimeste olmetingimustes. Näiteks puudub 2020. a seisuga Statistikaameti andmetel Kirde-Eestis tervelt 19% leibkondade eluruumis jooksev soe vesi. Samal ajal on Harjumaal sellistes tingimustes elavaid leibkondi alla 3%. Selle taustal on analüüsis vaadeldud inimeste elutingimuste parandamisele suunatud toetus- jm rahastamismeetmete vahendid jõudnud elaniku kohta just kõige vähem Ida-Virumaale ja Jõgevamaale ning ilma regionaalarengu ning põllumajandus- ja kalandusfondi vahendite osata ka Lääne-Eestisse. Kuigi ka Põhja-Eestisse on vastavaid toetusi elaniku kohta jõudnud keskmisest vähem, on senised toetus- ja rahastamismeetmed tervikuna aidanud piirkondlike erinevuste vähenemisele inimeste elutingimustes kaasa vaid kohati.

Seetõttu suuname toetuse määra järgmiselt:

|  |  |
| --- | --- |
| Tiheasustusala | Toetuse määr, % |
| Ida-Virumaa: Jõhvi, Kiviõli, SillamäeJõgevamaa: Jõgeva, PõltsamaaValgamaa: Valga, Otepää, Tõrva | 70 |
| Ülejäänud piirkonnad: Tallinnas järgmises linnaosas: a Pirita, b) Nõmme, c) Kesklinn, d) Kristiine, e) Põhja-Tallinn f) HaaberstiTartuViljandiRakvereKuressaareKeilaVõruTüriSauePaideTapaKärdlaElvaHaapsaluKarksi-NuiaKilingi-NõmmePärnu | 50 |

Eelnõus sätestatakse toetuse osakaaluks 50%–70%, arvestades regionaalse erisusega. Rakenduskava järgi on selle meetme puhul toetuse osakaaluks kuni 70% ja omafinantseeringuks 30%. Arvestades, et rakenduskava kinnitamise ja toetusmeetme väljatöötamise vahelisel ajal on turusituatsioon Eestis muutunud ning ehitushinnad oluliselt tõusnud, on toetusmeetme eesmärke arvestades jaotada toetuse rakendamiseks ette nähtud eelarve võimalikult õiglaselt kõigi potentsiaalsete toetusesaajate vahel, olenemata, milliseid toetatavaid tegevusi nad projektis teevad. Selleks on toetusmääraks seatud 50%–70% osakaal kogusummast, mis ei ole ühelgi juhul kokku rohkem kui 10 000 eurot. Lisaks eeltoodule võimaldab 50%–70% toetusmäär täita rakenduskavas seatud eesmärgid, kuna toetusmeetmest toetatavate projektide elluviijaid on mõistlikult eeldades rohkem, kui neid oleks juhul, kui toetuse eelarve ammenduks varem. Kui eelarvevahendeid esialgu ära ei kasutata (taotlejaid ei tule piisavalt), saame vajaduse korral toetusprotsenti muuta. Selles sekkumises antakse toetust määruse kaudu kogu perioodi 2021–2027 meetme nimekirjas planeeritud eelarve ulatuses.

**1.5.2. Kindlasummaline makse**

Tegevuste, mille maht sõltub taotleja olemasoleva küttesüsteemi või hoone konstruktsioonide olukorrast, kulude hüvitamine toimub kindlasummalise makse alusel, kus **aluseks võetakse eelarveprojekt**, mis on esitatud kaugküttega liitumise korral saadud liitumispakkumisele, ja pliidi ehitamise korral vastavalt hinnapakkumistele:

|  |  |
| --- | --- |
| **Kindlasummaline makse** |  |
| **Kaugküttega liitumine ja soojussõlme rajamine** | Trassiga ühinemine, ehitusprojekti koostamise kulu, torustik, kaevetööd ja soojussõlme rajamine ja liitumistasud  |
| **Pliidi ehitamine või paigaldamine** | Pliidi ehitamine või paigaldamine |

Toetuse määr jaguneb sarnaselt punktis 1.5.1 kirjeldatuga.

Kaugküttega liitumise maksumus sõltub hoone ja kaugkütte torustiku vahelisest kaugusest ning hoone asetusest kaugküttetorustiku suhtes. Suure osa maksumusest moodustavad torustiku rajamiseks vajalikud kaevetööd. Kaevetööde mahu ja keerukuse mõttes on oluline, kas soojussõlme rajamiseks sobiv ruum asub hoone kaugküttetorustikule lähemal asuval küljel või tuleb torustik viia maja alt läbi.

Pliidi ehitamise maksumus sõltub hoone ja küttesüsteemi eripärast, ehitustööde keerukusest, ehitatava pliidi ehitusmahust, kasutatavast materjalist. Suur varieeruvus takistab õiglase ühikuhinna väljatöötamist ning võib tekitada olukorra, kus ühel juhul on toetus ebaproportsionaalselt suur ning teisel juhul ebaproportsionaalselt väike. Kindlasummalise makse kohane toetamine toob kaasa samuti õiglasema konkurentsi turul ning tagab parema kvaliteedi.

**1.6. Kulude hüvitamine ja maksetaotluste valideerimine**

Maksete tegemine on seotud seatud eesmärkide täitmise kontrollimisega. Selleks esitab toetuse saaja taotluse väljamakseks tõendusdokumendid, mille põhjal rakendusüksus kontrollib saavutamist ja hinna määramise aluseks olevate andmete õigsust. Toetuse väljamaksmiseks esitab toetuse saaja elektrooniliselt maksetaotluse koos projekti tulemuse saavutamist tõendavate dokumentidega rakendusüksusele, kui toetuse maksmise eelduseks olev tulemus on täielikult saavutatud ja selle saavutamine projekti abikõlblikkuse perioodil on tõendatav.

Rakendusüksusele esitatakse tõendus kokkulepitud eesmärkide saavutamise kohta, märkides kokkulepitud ühiku (mis on eelarves algselt määratud) ja vastavalt sellele määratakse hüvitatav summa.

Eespool toodud kulud ei kuulu hüvitamisele tegelike kulude alusel.

Väljamaksetaotlusele tuleb lisada järgmised dokumendid:

1. tööde üleandmist ja vastuvõtmist tõendav dokument või selle koopia, milles peab sisalduma tööde alustamise ja lõpetamise aeg;
2. fotod toetatud tegevustest;
3. dokument, mis kinnitab kütteseadme käesoleva määruse paragrahvi 6 lõigetes 11, 13, 14, 15 ja 18 sätestatud asjakohastele nõuetele vastavust;
4. kaugküttega liitumisel kaugkütteettevõtjaga liitumist tõendav ostu-müügileping, mille sõlmimise kuupäev ei tohi olla varasem taotluse rahuldamise otsuse kuupäevast;
5. dokumendid, mille esitamise nõue on välja toodud taotluse rahuldamise otsuses;
6. vajaduse korral dokumendid, mis tõendavad toetatavate tegevuste elluviimist abikõlblikkuse perioodil.

Kindlasummalise makse saamiseks punktis 1.5.2 toodud kaugkütte liitumise tõenduseks esitatakse järgmised tõendusdokumendid, arvestades, et toetuse maksmise eelduseks kaugküttega liitumise korral on kaugküttega liitunud elamu, mida tõendatakse TAT-s nimetatud dokumentiga:

1. eelarveprojekt, millest nähtub kulude orienteeriv maksumus ja millelt määratakse toetusest hüvitatav määr;
2. kaugkütte teenindaja ettevõtjaga sõlmitud liitumist tõendav ostu-müügileping, mille sõlmimise kuupäev ei tohi olla varasem taotluse rahuldamise otsuse kuupäevast. Krundisisese kaugkütte rajamise kulusid kuludokumentide alusel ei hüvitata.

Kui ühikuhinna maksmise aluseks on tükk või jooksvates meetrites arvestus (nt korstnasüsteemi uuendamine), siis selle mahu määrab taotluses toetuse saaja.

Kindlasummalise makse saamiseks punktis 1.5.2 toodud pliidi ehitamise või paigaldamise tõenduseks esitatakse TAT § 23 lõikes 4 nimetatud dokumendid.

Vajaduse korral tehakse kohapealseid kontrolltoiminguid.

## 1.7 Standardiseeritud ühikuhinna korrigeerimine

Kulumudeli hinnad on põhistatud 2022. a algandmete keskmiste hindade alusel. Kui toetusmeetme kestvuse ajal selgub, et standardiseeritud ühikuhind ei vasta enam turuolukorrale, siis korrigeeritakse vajaduse korral hindu olemasolevate hindade põhjal, näiteks kui tarbijahinnaindeks on muutunud [(Tarbijahinnaindeks | Statistikaamet)](https://www.stat.ee/et/avasta-statistikat/valdkonnad/rahandus/hinnad/tarbijahinnaindeks) rohkem kui 20%. Lisaks on võimalik hindu korrigeerida rakendusüksuse infole tuginedes (nt arvestades turuosaliste tagasisidet analoogsetes skeemides).

Hinnad on määratud, tuginedes rakendusüksuse eelnevale statistikale analoogses meetmes „Väikeelamute rekonstrueerimistoetus 2022“.

Kütteseadmete vahetuse maksumuse määramiseks on õhk-vesi soojuspumba ja maasoojuspumba paigalduse maksumuse määramise aluseks võetud 50 hinnapakkumist. Teiste ühikuhinna alusel toetatavate tegevuste rahastamiseks ei ole meetmes „Väikeelamute rekonstrueerimistoetus 2022“ samas mahus taotlusi. Maksumuse määramiseks ülejäänud kulukategooriates kasutati esitatud taotlusi, et tagada võrdlevate hinnapakkumiste olemasolu.

Radiaatorite paigalduse maksumus on esitatud radiaatori kohta. Ühe radiaatori paigalduse maksumus on 640 €, mis sisaldab radiaatori, vajaliku torustiku, armatuuri ja paigaldustöö maksumust. Kui taotleja paigaldab näiteks ühe radiaatori, on toetussumma 320 €, kui viis radiaatorit, on toetussumma 1600 €.

Uue korstna paigalduse maksumus ja olemasoleva korstna renoveerimiseks korstnasse hülsi paigalduse maksumus on esitatud ühe korstna meetri kohta.

1. Eestis küttesüsteemidele ja kliimaseadmetele rakendatavate energiatõhususe meetmete ning nende tehnosüsteemide hüpoteetilise kohustusliku ülevaatuse meetme rakendamise samaväärsuse analüüs.

Tallinna Tehnikaülikool. 2018 [↑](#footnote-ref-2)